Justyna Steczkowska

**Justyna Maria Steczkowska** () er ein polsk songar og låtskrivar. Ho representerte Polen i Eurovision Song Contest 1995 med songen «», der ho enda på 18. plass med 15 poeng. I 2025 representerte ho landet på nytt i Eurovision Song Contest med songen «Gaja», og enda då på 14. plass med 156 poeng.

## Liv og karriere
### Tidleg liv og musikalske røter
Justyna Maria Steczkowska vart fødd i Rzeszów i Subkarpatiske voivodskap i søraustlege Polen. Ho er det fjerde av dei ni borna til Danuta og Stanisław Steczkowski, som var musikklærar og dirigent.

Då Steczkowska var fem år gammal, flytta ho saman med familien til Stalowa Wola, der ho gjekk på den statlege musikkskulen Ignacy Jan Paderewski. I 1991 fullførte ho vidaregåande musikkutdanning ved Musikkskulekompleks nr. 1 i Rzeszów. Seinare flytta ho til Gdańsk for å studere ved eit musikkakademi, men avbraut studia for å satse på songkarrieren.  Ho spela fiolin i eit familiebasert band og var vokalist i rock- og jazzband før ho starta solokarrieren.

### Gjennombrotet med «Boskie Buenos»
I 1994 deltok Steczkowska på audition til TV-talentprogrammet *Szansa na sukces*. Ho var misnøgd med framføringa si av songen «Nie przynoś mi kwiatów, dziewczyno» av Trubadurzy, men fekk ein ny sjanse til å konkurrere. Ho fekk sitt store gjennombrot i juni 1994 då ho vann programmet med framføringa av Maanam-hiten «Boskie Buenos (Buenos Aires)». Seinare same året framførte ho sin første singel utanfor album, «Moja intymność», under den 31. nasjonale polske songfestivalen i Opole. Der vann ho hovudprisen «Karolinka» og fekk særleg ros frå Irena Santor, ei av legendene i polsk musikk.

### Debut i Eurovision Song Contest
Som eit lovande ungt talent vart Steczkowska vald ut til å representere Polen i Eurovision Song Contest 1995 med songen «». Songen, som har eit ettertenksamt og melankolsk preg, går i moll og inneheld folkemusikkinspirerte og nedtona element. Ho enda på 18. plass totalt med 15 poeng.

### Gjennombrotsalbumet ''Dziewczyna Szamana''
Etter å ha vunne finalen i Baltic Countries Song Festival i juli 1995, byrja Steczkowska førebuingane til sitt første album. Ho samarbeidde tett med den kjende musikaren Grzegorz Ciechowski, som nytta pseudonymet Ewa Omernik, og dei dreiv fleire månader med innspeling i Kazimierz Dolny.

I mars 1996 kom debutalbumet hennar ut. *Dziewczyna Szamana* kombinerte esoteriske tema med jazzprega produksjon og vart ein stor suksess både kritisk og kommersielt. Tittelsporet, saman med singlar som «Grawitacja» og «Oko za oko, słowo za słowo», er framleis sentrale delar av repertoaret hennar og vert rekna blant dei mest ikoniske songane hennar. I april 1997 vann Steczkowska fire Fryderyk-prisar – i alle kategoriane ho var nominert i.

### Utviklande uttrykk og samarbeid

Etter debuten gav Steczkowska i oktober 1997 ut albumet *Naga*, ei optimistisk-melankolsk oppfølgjing, særleg kjend for singelen «Za karę». I august 1999 komponerte ho filmmusikken til *Na koniec świata*, produsert av broren hennar, med ein triphop-inspirert tittelspor.

Eit år seinare gav ho ut *Dzień i noc*, prega av singelen «Kosmiczna rewolucja». Albumet markerte ei ny musikalsk retning med meir elektroniske uttrykk. Her samarbeidde ho med dei kjende polske artistane Katarzyna Nosowska og Edyta Bartosiewicz.

I november 2001 gav Steczkowska ut samarbeidsalbumet *Mów do mnie jeszcze* saman med Paweł Deląg, der dei nytta dikt av mellom andre William Shakespeare, Cyprian Kamil Norwid, Jonasz Kofta, Kazimierz Przerwa-Tetmajer og Maria Pawlikowska-Jasnorzewska.

Med ønskje om å skape noko varig og uavhengig av musikalske trendar samarbeidde Steczkowska med produsenten Mateusz Pospieszalski og tekstforfattaren Roman Kołakowski. Resultatet vart albumet *Alkimja*, gjeve ut i oktober 2002. Albumet, inspirert av askenasisk jødisk kultur og med songar på hebraisk, arameisk, ladino og jiddisk, gav ho Fryderyk-prisen for «årets etno-folkealbum».

I 2004 gav ho ut *Femme Fatale*, eit album med hennar eigne tolkingar av songar opphavleg framførte av kjende polske og internasjonale kvinnelege artistar, inspirert av mellom andre Kalina Jędrusik, Anna German, Marilyn Monroe, Édith Piaf, Dalida og Marlene Dietrich.

Seinare fokuserte Steczkowska på meir poporienterte album, som *Daj mi chwilę* (2007) med innslag av smooth jazz og *To mój czas* (2009) med eit breitt spekter av stilar. Ho komponerte òg to samlingar med voggesongar for barn, *Puchowe kołysanki* (2008 og 2013). I 2012 gav ho ut *XV*, eit album med gotisk rock, techno- og triphop-tolkingar av tidlegare songar, i tillegg til nytt materiale. Dette markerte ei tilbakevending til ambient, mystiske og orientalske uttrykk, vidareført på *Anima* (2014) og *All Is One* (2019). Sistnemnde var hennar første album utelukkande på engelsk og vart opphavleg gjeve ut gratis under alter egoet Maria Magdalena.

Den seinare diskografien hennar omfattar *Szamanka* (2022) og *Steczkowska Demarczyk* (2023), i tillegg til fleire samarbeidsalbum: det kabaretinspirerte *Mezalianse* (2011) med Maciej Maleńczuk og det balkansk-inspirerte *I na co mi to było?* (2015) med Boban Marković
.
### «Witch Tarohoro» og comeback i Eurovision

Den 29. desember 2023 gav Steczkowska ut singelen «Witch Tarohoro», songen ho valde å framføre i den polske uttakinga til Eurovision Song Contest 2024. Ho enda på andreplass, slått av Luna. «Witch Tarohoro» vart likevel tittelsporet på eit album med tema frå slavisk mytologi, spiritualitet og natur, som kom ut i november 2024.

Året etter vann ho den polske nasjonale finalen til Eurovision Song Contest 2025 med ein annan song frå same album, «Gaja». Dermed representerte Steczkowska Polen igjen etter tre tiår. Avstanden på 30 år mellom deltakingane braut den tidlegare rekorden på 24 år, sett av  mellom hennar bidrag for Kypros i 1982 og Hellas i 2006. Ho kvalifiserte seg til finalen frå den første semifinalen 13. mai 2025, og i finalen 17. mai enda ho på 14. plass med 156 poeng.

## Andre verksemder
I tillegg til musikkarrieren har Steczkowska medverka i filmane *Billboard* og *Na koniec świata* («Til verdas ende»). Ho vart nummer to i den sjette sesongen av den polske versjonen av Dancing with the Stars i 2007, var programleiar for den polske versjonen av *Dancing on Ice* i 2008, og har vore coach i *The Voice of Poland* i sesongane 2, 4–5 og 12–14, der to av deltakarane hennar vann konkurransen. Sidan 2024 har ho vore dommar i den polske versjonen av *Your Face Sounds Familiar*. Ho har delteke i fleire reklamekampanjar, designa si eiga kleskolleksjon for jenter, og er aktivt engasjert i veldedig arbeid.

## Ettermæle
Steczkowska er kjend for eit stemmeregister på fire oktavar. Ho har vunne ei rekkje musikkprisar, mellom anna seks Fryderyk-prisar, to Wiktor-prisar, ein Superjedynka og ein Bursztynowy Słowik. Ho har òg fått bronsemedaljen Gloria Artis for fortenester innan kultur, og har fleire gonger vore rangert blant dei mest verdifulle stjernene i polsk underhaldningsbransje av Forbes Poland.

## Merknadar

## Kjelder


**Denne artikkelen bygger på «[[:en:Justyna Steczkowska|Justyna Steczkowska]]» frå ,  den 9. januar 2026.*